Suja, Miroslav, poslanec NR SR (2022-05-11):
Ďakujem za slovo, pán podpredseda. Vážení kolegovia, milá kolegyňa, stále v počte sme tu asi sedem. Dovoľte, aby som vám predniesol návrh zákona, ktorý predkladám do Národnej rady Slovenskej republiky. Súčasná právna úprava o veterinárnej starostlivosti vyžaduje od každého chovateľa hospodárskeho dobytka a domácich zvierat registrovať si chov a znášať s tým spojené povinnosti, pričom pri ich nesplnení hrozia chovateľom sankcie. Chov domácich zvierat a ich následná spotreba pre súkromnú domácu spotrebu na celom území Slovenskej republiky je tradíciou, ktorá je tu odvtedy, ako som sa ja narodil, a pamätajú si ju moji rodičia, starí rodičia, aj ich. To znamená, že nič nové sa tu nedeje. A ani v minulosti, pred zavedením registrácie chovu, nespôsoboval žiadne významné škody takýto chov, aby sme si to povedali. Možné riziko nákazy nebezpečnými chorobami hovädzieho dobytka a domácich zvierat je návrhom tohto zákona eliminované stanovením maximálneho počtu kusov, ktoré môže daný chovateľ doma pre vlastnú svoju potrebu chovať. A s prihliadnutím na aktuálny vývoj v oblasti potravinovej sebestačnosti a prudký nárast cien potravín spojený s infláciou môže byť uľahčenie domáceho chovu zvierat pre vlastnú spotrebu významným opatrením pre mnoho slovenských rodín, a zároveň by sa eliminoval počet takzvaných čiernych chovov, o ktorých mnoho chovateľov ani nevie, že má čierny chov, lebo vlastne tento zákon nevedia, že platí, a normálne každý si chová niekde kozu, niekde prasiatko, niekde barančeka a kým ho niekto neudá, tak ani nevie, že aj tento jeden kus má byť niekde registrovaný. Štát by preto mal podporiť domácich chovateľov a uprednostniť ich pred zahraničnými družstvami a továrňami na spracovanie mäsa a živočíšnych výrobkov, ktoré na pravidelnej báze alebo ktoré na pravidelnej báze zaplavujú slovenský trh nekvalitnými a zdraviu škodlivými výrobkami. Vážení kolegovia z koalície, keď ste tu asi traja, vo vašom programovom vyhlásení vlády je zníženie, alebo zvýšenie potravinovej sebestačnosti, aby sme boli viac potravinovo sebestačný a mali viac kvalitných potravín. A výsledok vášho vládnutia – z 800 kamiónov denne máme tu 1 200. Už cez 1 200 kamiónov denne dovážame potravín. A potom tu počujeme vyjadrenia ministra pôdohospodárstva, ktorý povie, že potravín je dosť, budú drahšie, dovezieme ich. Nepotrebujeme ich nejako vyrábať na Slovensku. Toto sú reči, ktoré sú príkre s vašim programovým vyhlásením vlády. S tým, čo ste sľubovali ľuďom na vidieku, že sa zníži závislosť potravinová od zahraničia, že sa zvýši potravinová sebestačnosť Slovenska a že tu bude viac kvalitných a zdravých potravín. Takže ja teraz predkladám zákon, ktorým plním vaše programové vyhlásenie vlády. Uľahčením chovu domácich zvierat, ako som povedal, sa podporí potravinová sebestačnosť a bude efektívne využívaná, hlavne v tých vidieckych usadlostiach, kde to má dlhoročnú tradíciu. A tým vlastne aj nadviažeme na naše kultúrne dedičstvo, ktoré je spojené s prírodou a historicky neodmysliteľne patrí k tomu vidieku. Donedávna sme aj my doma chovali domáce zvieratá. Len vzhľadom na to, že moja mama má už 81 rokov a ja nemôžem byť celý čas doma, tak sme od tohto upustili. Ale mnoho našich susedov a známych to stále robí. Sťažujú sa na byrokraciu, sťažujú sa na to, že niekde, keď oni chovajú na nejakých lazníckych usadlostiach, príde niekto z Bratislavy, kúpi si niekde chatu a vadí mu, že ráno kohút kikiríka, že svine kvičia, že sa hnoj kydá a podobne. A udávajú na rôzne veterinárne správy. A títo ľudia, keď majú jedno prasiatko majú problém a radšej sa na to vykašlú, ako majú absolvovať celý ten byrokratický proces. To znamená, že ak by sme prijali tento zákon umožníme zvýšiť potravinovú sebestačnosť a uľahčíme život ľuďom, ktorí majú záujem alebo to aj robia v súčasnosti na čierno, chov takýchto zvierat pre vlastnú potrebu. Ďakujem. Viac budem reagovať na faktické, ak budú nejaké.